Ambagstudente sal baat by ‘historiese ooreenkoms’  Dr. Dirk Hermann van Solidariteit en Gerhard Papenfus van NEASA teken die ooreenkoms. (Foto: Verskaf) Die werkgewerorganisasie NEASA en die vakbond Solidariteit het ŉ ooreenkoms gesluit wat sal bydrae daartoe dat duisende ambagstudente van werk verseker is. Volgens die ooreenkoms sal Solidariteit se Ambaggilde deur Sol-Tech opleiding in tegniese vaardighede vir die bedryf bied en sal hy ook voortgesette opleiding en kort kursusse aanbied. NEASA sal op sy beurt sy lede aanmoedig om Sol-Tech-studente vir praktiese werk in te neem en om hulle ook permanent in diens te neem. Voorts sal NEASA sy lede aanmoedig om studiehulp vir behoeftige studente te borg. Meer as 10 000 maatskappye is lid van NEASA. Maroela Media het in Februarie berig dat nagenoeg 370 ambagstudente vir die 2021-akademiese jaar by Sol-Tech se nuwe kampus in Pretoria aangemeld het. Volgens dr. Dirk Hermann, bestuurshoof van Solidariteit, sal duisende studente in die volgende paar jaar voordeel trek uit die ooreenkoms. “Werknemers en ondernemings sal boonop voordeel trek uit meer produktiewe prosesse as gevolg van wêreldklas vaardighede. Dr. Dirk Hermann van Solidariteit en Gerhard Papenfus van NEASA by Sol-Tech se kampus. (Foto: Verskaf) “Die ooreenkoms is histories van aard en draai die tradisionele vakbondwese op sy kop. Om opleiding en werkplasing vir lede en hul kinders te beding, is die grootste voordeel wat ŉ vakbond vir sy lede kan bied,” het Hermann gesê. Gerhard Papenfus, uitvoerende hoof van NEASA, het aan Maroela Media gesê werkgewers oor die algemeen het ŉ enorme behoefte aan wêreldgehalte vaklui. “Topklas vakmanne het nie net ŉ goeie gesindheid nie, maar is bereid om hard te werk vir bevordering, eerder as om daarvoor te onderhandel. Ek is oortuig dat die soort opleiding wat Sol-Tech bied vir ons vakmanne met hierdie gesindheid en gehalte sal lewer.” Hermann sê werkgewers en werknemers moet veral in krisistye hande vat met die oog op groei. Die verwerwing van vaardighede is die beste groeistrategie wat die grootste opbrengs lewer. Solidariteit beplan om soortgelyke ooreenkomste met ander werkgewers en werkgewergroepe te sluit. “Solidariteit sal natuurlik nog in konflik met werkgewers oor arbeidsverhoudingskwessies verkeer, maar dit moenie groeivennootskappe neutraliseer nie.”